EL Επίσημη Εφημερίδα της Ευρωπαϊκής Ένωσης L 55/27

ΚΑΝΟΝΙΣΜΌΣ (ΕΕ) 2018/290 ΤΗΣ ΕΠΙΤΡΟΠΉΣ

της 26ης Φεβρουαρίου 2018

για την τροποποίηση του κανονισμού (ΕΚ) αριθ. 1881/2006 όσον αφορά τα μέγιστα επιτρεπτά επίπεδα γλυκιδυλικών εστέρων λιπαρών οξέων σε φυτικά έλαια και λίπη, παρασκευάσματα για βρέφη, παρασκευάσματα δεύτερης βρεφικής ηλικίας και τρόφιμα για ειδικούς ιατρικούς σκοπούς που προορίζονται για βρέφη και μικρά παιδιά

(Κείμενο που παρουσιάζει ενδιαφέρον για τον ΕΟΧ)

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης,

Έχοντας υπόψη τον κανονισμό (ΕΟΚ) αριθ. 315/93 του Συμβουλίου, της 8ης Φεβρουαρίου 1993, για τη θέσπιση κοινοτικών διαδικασιών για τις προσμείξεις των τροφίμων (1), και ιδίως το άρθρο 2 παράγραφος 3,

Εκτιμώντας τα ακόλουθα:

(1) Ο κανονισμός (ΕΚ) αριθ. 1881/2006 της Επιτροπής (2) καθορίζει τα μέγιστα επιτρεπτά επίπεδα για ορισμένες ουσίες οι οποίες επιμολύνουν τα τρόφιμα.

(2) Τον Μάιο του 2016, η επιστημονική ομάδα για τις μολυσματικές προσμείξεις στην τροφική αλυσίδα (CONTAM) της Ευρωπαϊκής Αρχής για την Ασφάλεια των Τροφίμων («η Αρχή») εξέδωσε επιστημονική γνώμη σχετικά με τους κινδύνους για την υγεία του ανθρώπου που συνδέονται με την παρουσία 3- και 2-μονοχλωροπροπανοδιόλης (MCPD) και των εστέρων αυτών με λιπαρά οξέα, καθώς και γλυκιδυλεστέρων λιπαρών οξέων στα τρόφιμα (3).

(3) Με βάση τις επικαιροποιημένες κατευθυντήριες γραμμές της επιστημονικής επιτροπής σχετικά με την εφαρμογή της προσέγγισης της δόσης αναφοράς κατά την εκτίμηση επικινδυνότητας (4), η Αρχή αποφάσισε να επανεξετάσει την εκτίμηση της ουσίας 3-MCPD και των εστέρων αυτής με λιπαρά οξέα, ύστερα από λεπτομερή ανάλυση των αποκλινουσών απόψεων —όσον αφορά τον εν λόγω επιμολυντή— μεταξύ της μεικτής επιτροπής εμπειρογνωμόνων των FAO/ΠΟΥ για τα πρόσθετα τροφίμων (5) και της Αρχής. Επομένως, είναι σκόπιμο να ληφθούν τα κατάλληλα ρυθμιστικά μέτρα ύστερα από την ολοκλήρωση της εκτίμησης της ουσίας 3-MCPD και των εστέρων αυτής με λιπαρά οξέα.

(4) Οι γλυκιδυλικοί εστέρες (ή γλυκιδυλεστέρες) λιπαρών οξέων είναι επιμολυντές τροφίμων, τα υψηλότερα επίπεδα των οποίων απαντώνται σε ραφιναρισμένα φυτικά έλαια και λίπη. Οι γλυκιδυλεστέρες λιπαρών οξέων υδρολύονται προς γλυκιδόλη στον γαστρεντερικό σωλήνα.

(5) Η Αρχή κατέληξε στο συμπέρασμα ότι η γλυκιδόλη είναι γονιδιοτοξική και καρκινογόνος χημική ένωση. Δεδομένου του δυναμικού γονιδιοτοξικότητας και καρκινογονικότητας της γλυκιδόλης, η Αρχή εφάρμοσε προσέγγιση βασισμένη στο περιθώριο έκθεσης (margin of exposure ή «MoE»). Τα σενάρια έκθεσης για βρέφη, νήπια και άλλα παιδιά κατέληξαν σε MoE που κυμαινόταν από 12 800 έως 4 900, ενώ για βρέφη που τρέφονται μόνο με παρασκευάσματα για βρέφη, το MoE ήταν περίπου 5 500 έως 2 100. Η Αρχή έκρινε ότι ένα περιθώριο έκθεσης χαμηλότερο του 25 000 ενέχει ανησυχίες για την υγεία. Επομένως, είναι σκόπιμο να θεσπιστούν μέγιστα επίπεδα για την παρουσία γλυκιδυλεστέρων λιπαρών οξέων σε φυτικά έλαια και λίπη, τα οποία διατίθενται στην αγορά για τον τελικό καταναλωτή ή για χρήση ως συστατικά σε τρόφιμα. Λόγω των ανησυχιών για την υγεία των βρεφών, των νηπίων και των μικρών παιδιών, είναι σκόπιμο να καθοριστεί αυστηρότερο μέγιστο επίπεδο για τα φυτικά έλαια και λίπη που προορίζονται για την παραγωγή παιδικών τροφών και μεταποιημένων τροφίμων με βάση τα δημητριακά για βρέφη και μικρά παιδιά.

(6) Προκειμένου να αποκλειστούν τυχόν θέματα υγείας όσον αφορά τα βρέφη, τα νήπια και τα μικρά παιδιά, ιδίως εάν ληφθεί υπόψη η πιθανή έκθεση σε γλυκιδυλεστέρες λιπαρών οξέων των βρεφών που τρέφονται αποκλειστικά με βρεφικά παρασκευάσματα, είναι σκόπιμο να καθοριστεί ειδικό αυστηρό μέγιστο επίπεδο για παρασκευάσματα για βρέφη, παρασκευάσματα δεύτερης βρεφικής ηλικίας και τρόφιμα για ειδικούς ιατρικούς σκοπούς που προορίζονται για βρέφη και μικρά παιδιά. Ωστόσο, είναι αναγκαίο να μειωθεί περαιτέρω η παρουσία γλυκιδυλεστέρων λιπαρών οξέων σε παρασκευάσματα για βρέφη, παρασκευάσματα δεύτερης βρεφικής ηλικίας και τρόφιμα για ειδικούς ιατρικούς σκοπούς που προορίζονται για βρέφη και μικρά παιδιά, και, συνεπώς, είναι αναγκαίο να επανεξεταστούν τα μέγιστα επίπεδα όταν υπάρξει αξιόπιστη μέθοδος ανάλυσης, κατάλληλη για μετρήσεις ακόμα πιο αυστηρών επιπέδων, με σκοπό να εξασφαλιστεί η αποτελεσματική επιβολή των εν λόγω επιπέδων.

(7) Θα πρέπει να δοθεί επαρκής χρόνος στους υπευθύνους επιχειρήσεων τροφίμων για να προσαρμόσουν τις διαδικασίες παραγωγής τους.

(8) Συνεπώς, ο κανονισμός (ΕΚ) αριθ. 1881/2006 θα πρέπει να τροποποιηθεί αναλόγως.

(9) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το παράρτημα του κανονισμού (ΕΚ) αριθ. 1881/2006 τροποποιείται σύμφωνα με το παράρτημα του παρόντος κανονισμού.

Άρθρο 2

Τα τρόφιμα που απαριθμούνται στο παράρτημα του παρόντος κανονισμού, τα οποία έχουν διατεθεί νομίμως στην αγορά πριν από την έναρξη ισχύος του παρόντος κανονισμού, μπορούν να παραμείνουν στην αγορά μέχρι τις 19 Σεπτεμβρίου 2018.

Άρθρο 3

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 26 Φεβρουαρίου 2018. Για την Επιτροπή Ο Πρόεδρος Jean-Claude JUNCKER

(1) ΕΕ L 37 της 13.2.1993, σ. 1.

(2) Κανονισμός (ΕΚ) αριθ. 1881/2006 της Επιτροπής, της 19ης Δεκεμβρίου 2006, για καθορισμό μέγιστων επιτρεπτών επιπέδων για ορισμένες ουσίες οι οποίες επιμολύνουν τα τρόφιμα (ΕΕ L 364 της 20.12.2006, σ. 5).

(3) Scientific opinion on the risks for human health related to the presence of 3- and 2-monochloropropanediol (MCPD), and their fatty acid esters, and glycidyl fatty acid esters in food [Επιστημονική γνώμη σχετικά με τους κινδύνους για την υγεία του ανθρώπου που συνδέονται με την παρουσία 3- και 2-μονοχλωροπροπανοδιόλης (MCPD) και των εστέρων αυτών με λιπαρά οξέα, καθώς και γλυκιδυλεστέρων λιπαρών οξέων στα τρόφιμα]. EFSA Journal 2016·14(5): 4426, 159 pp. doi:10.2903/j.efsa.2016.4426

(4) Πρακτικά της 82ης συνεδρίασης ολομέλειας της επιστημονικής επιτροπής, που πραγματοποιήθηκε στις 13-14 Φεβρουαρίου 2017. Δημοσιεύονται στην ιστοσελίδα https://www.efsa.europa.eu/sites/default/files/event/170213-m.pdf

(5) Μεικτή επιτροπή εμπειρογνωμόνων των FAO/ΠΟΥ για τα πρόσθετα τροφίμων, ογδοηκοστή τρίτη συνεδρίαση, Ρώμη, 8-17 Νοεμβρίου 2016, περίληψη και συμπεράσματα. Δημοσιεύονται στην ιστοσελίδα http://www.fao.org/3/a-bq821e.pdf